Moni koira nauttii saunan lämmöstä. Löylyttely ei vahingoita perustervettä koiraa, kunhan tarjolla on riittävästi juotavaa ja lemmikki pääsee heti halutessaan ulos.

Omistaja Tiina Kauppila nostaa sileäkarvaisen kettuterrierin Tiitun saunan lauteille. Se löhöilee onnellisena ja lipittää välillä vettä Kauppilan kämmeneltä.

- Tiitu on aina innoissaan lähdössä saunaan, jos joku muukin on menossa, Kauppila sanoo nauraen.

Tiitu ei suinkaan ole ainoa koira, joka mielii löylyihin. Miksi lemmikit seuraavat omistajaansa saunaan?

- Ehkä siihen liittyy sosiaalista puolta. Lemmikki on lauman jäsen, joten se tekee niin kuin lauman johto, sanoo eläinlääkäri Minna Liinamaa eläinlääkäriasema Akuutista.

Tiitua ainakin viehättää saunan lämpö. - Sillä on hirveän lyhyt karva, joten se ei talvella mielellään halua oikein kovilla pakkasilla ulos, Kauppila kertoo.

On yksilöllistä, miten pitkään lemmikki jaksaa saunoa. Yleensä sen oma lämmönsäätely kertoo, milloin pitää päästä pois. Koiran lämmönsäätelyjärjestelmä on nenäontelossa, joten se hikoilee läähättämällä kieli pitkällä.

- Jos koira rupeaa kovasti läähättämään, sen pitää päästä ulos. Usein lemmikki myös siirtyy ylälauteelta alemmalle, kun se haluaa ulos, Liinamaa sanoo.

- Kettuterrieri on tosi energinen rotu. Saunominen rauhoittaa Tiitua, omistaja Tiina Kauppila sanoo.­

Liinamaa arvioi, että leppoisassa 70 asteen lämmössä esimerkiksi noin 10 minuuttia voi olla sopiva aika oleskella saunassa.

Tiitu nauttii yleensä noin 60 asteen lämmöstä viitisen minuuttia kerrallaan. - Jos ollaan 70-80 asteessa, ei heitetä löylyä ollenkaan, Kauppila kertoo.

Pitääkö vesikuppi ottaa saunaan mukaan?

- Ei välttämättä, sillä onhan saunassa löylykiulu. Siitä voi juoda, kunhan ei ole löylytuoksuja, eläinlääkäri Liinamaa sanoo.

- Vettä pitää kuitenkin olla tarjolla. Lemmikin pitää päästä halutessaan saunasta ulos, josta se voi mennä sen omalle vesikupille.

Saunassa on loukkaantumisen vaara: laudekorkeuksien kanssa pitää olla tarkkana. Jos koira on todella pieni, ei kannata antaa sen hyppiä lauteilta alas, vaan mieluummin nostaa se itse pois.

Kauppila yleensä nosteleekin Tiitua saunassa. Koira on niin pieni, että se voisi muuten liukastua. - Näyttää myös siltä, ettei se osaa varoa kiuasta. En koskaan päästä sitä menemään yksin saunaan, ettei satu vahinkoja, Kauppila kertoo. Kun Tiitu tulee saunasta, se makoilee onnellisena. Sillä on selvästi raukea ja rento olo.